b'\n_START_ARTICLE_\nSvenska Handelsbanken\n_START_SECTION_\nHistoria\n_START_PARAGRAPH_\nHandelsbankenin perustamisen taustalla oli kev\xc3\xa4\xc3\xa4ll\xc3\xa4 1871 k\xc3\xa4rjistyneet ristiriidat silloisen Stockholms Enskilda Bankenin sis\xc3\xa4ll\xc3\xa4, mink\xc3\xa4 seurauksena Stockholms Enskilda Bankenista erosi kahdeksan hallituksen j\xc3\xa4sent\xc3\xa4, jotka p\xc3\xa4\xc3\xa4ttiv\xc3\xa4t uuden Stockholms Handelsbankin perustamisesta. Ensimm\xc3\xa4isen konttorin toiminta alkoi 1. hein\xc3\xa4kuuta 1871 Tukholman vanhassakaupungissa. Pankki listautui Tukholman p\xc3\xb6rssiin vuonna 1873, ja se on vanhin p\xc3\xb6rssiss\xc3\xa4 listattu osake._NEWLINE_Frank Vang-Jensen aloitti vuonna 2015 Handelsbankenin toimitusjohtajana, mutta h\xc3\xa4net erotettiin vain runsaan vuoden j\xc3\xa4lkeen elokuussa 2016. Vang-Jensenin seuraajaksi nousi Handelsbankenilla pitk\xc3\xa4n ty\xc3\xb6uran tehnyt ja vuodesta 2002 varatoimitusjohtajana ollut Anders Bouvin._NEWLINE_Bouvinin aika pankin johdossa ei kest\xc3\xa4nyt pitk\xc3\xa4\xc3\xa4n h\xc3\xa4nen ilmoitettua lokakuussa 2018 j\xc3\xa4\xc3\xa4v\xc3\xa4ns\xc3\xa4 el\xc3\xa4kkeelle seuraavana vuonna. Handelsbanken oli t\xc3\xa4t\xc3\xa4 ennen ollut jo muutaman vuoden vaikeuksissa kustannusten kanssa, mink\xc3\xa4 lis\xc3\xa4ksi pankin Britannian-toiminnot olivat saaneet kritiikki\xc3\xa4 sek\xc3\xa4 Britannian ett\xc3\xa4 Ruotsin valvontaviranomaisilta. Julkisuudessa oli my\xc3\xb6s esiintynyt v\xc3\xa4itteit\xc3\xa4 pankin sis\xc3\xa4ll\xc3\xa4 tapahtuneesta naisty\xc3\xb6ntekij\xc3\xb6iden seksuaalisesta ahdistelusta. Dagens Industrin l\xc3\xa4hteiden mukaan Bouvin oli pakotettu j\xc3\xa4tt\xc3\xa4m\xc3\xa4\xc3\xa4n teht\xc3\xa4v\xc3\xa4ns\xc3\xa4, mutta Bouvin itse sanoi ett\xc3\xa4 kyseess\xc3\xa4 oli h\xc3\xa4nen oma p\xc3\xa4\xc3\xa4t\xc3\xb6ksens\xc3\xa4._NEWLINE_Handelsbankenin varatoimitusjohtajana ollut Carina \xc3\x85kerstr\xc3\xb6m valittiin Bouvinin seuraajaksi pankin uudeksi toimitusjohtajaksi helmikuussa 2019. \xc3\x85kerstr\xc3\xb6mist\xc3\xa4 tuli Handelsbankenin ensimm\xc3\xa4inen naispuolinen toimitusjohtaja.\n_START_SECTION_\nLiiketoiminta\n_START_PARAGRAPH_\nHandelsbankenilla on maanlaajuinen konttoriverkosto kotimaansa Ruotsin lis\xc3\xa4ksi Britanniassa, Tanskassa, Suomessa, Norjassa ja Alankomaissa. N\xc3\xa4m\xc3\xa4 maat se lukee sen kotimarkkinoiksi. 1970-luvulta l\xc3\xa4htien pankin toiminta-ajatuksena on ollut organisaation hajauttaminen, mill\xc3\xa4 on pyritty p\xc3\xa4\xc3\xa4t\xc3\xb6ksenteon tapahtumiseen l\xc3\xa4hell\xc3\xa4 asiakasta._NEWLINE_Suomeen Handelsbanken perusti vuonna 1985 edustuston, joka muuttui suomalaiseksi pankiksi vuonna 1991. Vuonna 1995 Handelsbanken hankki omistukseensa terveen osan SKOP:n luottokannasta ja SKOP-rahoitus Oy:n, jonka nimi muutettiin Handelsbanken Rahoitus Oy:ksi._NEWLINE_Handelsbankenilla on matala organisaatiorakenne, jossa on vain kolme p\xc3\xa4\xc3\xa4t\xc3\xb6ksentekotasoa. Pankki on yksi kustannustehokkaimmista pankeista. Siell\xc3\xa4 ei ole harjoitettu budjetointia 1970-luvun alun j\xc3\xa4lkeen.'